Beyoncé

Beyoncé Giselle Knowles-Carter (biˈjɒnseɪ, o.s. Knowles; s. 4. syyskuuta 1981 Houston, Texas, Yhdysvallat) on yhdysvaltalainen laulaja-lauluntekijä, näyttelijä ja yrittäjä.
Beyoncé esiintyi lapsena useissa kykykilpailuissa, mutta tuli tunnetuksi perustamansa tyttöryhmä Destiny’s Childin jäsenenä 1990-luvulla. Hän aloitti soolouransa R&amp;B-tyylisellä esikoisalbumillaan "Dangerously in Love" (2003). Destiny’s Childin hajottua vuonna 2005 Beyoncé julkaisi toisen studioalbuminsa "B’Day" (2006). Tätä seurasi kolmas studioalbumi "I Am... Sasha Fierce" (2008), jolta julkaistiin 11-kertaista platinaa myyneet singlet ”Single Ladies (Put a Ring on It)” ja ”Halo”. Oman Parkwood Entertainment -levy-yhtiönsä kautta Beyoncé on julkaissut studioalbumit "4" (2011), "Beyoncé" (2013), "Lemonade" (2016) sekä albumitrilogian ensimmäiset kaksi albumia "Renaissance" (2022) ja "Cowboy Carter" (2024).
Vuoteen 2023 mennessä Beyoncé oli myynyt maailmanlaajuisesti noin 200 miljoonaa levyä. Hän on voittanut uransa aikana 35 Grammy-palkintoa, mikä tekee hänestä Grammyjen historian palkituimman palkinnonsaajan. Aikakausilehti "Time" nimesi Beyoncén 100 vaikutusvaltaisimman henkilön joukkoon vuonna 2023.
Lapsuus ja nuoruus.
Beyoncé Knowles syntyi ja varttui Houstonissa. Hän on Mathew Knowlesin ja Celestine ”Tina” Knowlesin esikoislapsi. Beyoncén isä on taustaltaan afroamerikkalainen ja äiti Louisianan kreoli (afrikkalaista, ranskalaista ja alkuperäisamerikkalaista perimää). Beyoncé sai etunimensä äitinsä ranskankielisestä tyttönimestä, joka oli itsessään kirjoitusvirhe nimestä Beyincé. Beyoncén pikkusisko Solange Knowles on myös laulaja.
Beyoncén äiti on entinen kampaaja, ja hänen isänsä toimi myyntipäällikkönä Xeroxilla ennen kuin siirtyi tyttärensä manageriksi. Beyoncé kasvatettiin sekä metodistiksi että katoliseksi ja kävi kummankin uskontokunnan kirkossa. Hän opiskeli lapsena musiikkiin erikoistuneessa Parker Elementary Schoolissa ja myöhemmin esittävien taiteiden Kinder High Schoolissa Houstonissa.
Beyoncé oli ujo lapsi, joten hänen vanhempansa ilmoittivat hänet tanssikouluun, jotta tyttö oppisi sosiaalisia taitoja. Hänen musiikilliset lahjansa huomattiin varhain, ja esiintyminen toi hänelle itsevarmuutta. Beyoncén intohimo musiikkiin syttyi, kun hän lauloi koulunsa kykykilpailussa seitsemänvuotiaana John Lennonin kappaleen ”Imagine”. Hänen esityksensä jätti varjoonsa kaikki 15–16-vuotiaat kilpailijat. Hän lauloi myös metodistikirkon kuorossa ja toimi solistina kaksi vuotta.
Ura.
1990-2001: Destiny’s Child.
Kolmivuotiaana Beyoncé aloitti laulamisen kuorossa ja voitti lapsuudessaan useita lastenlaulukilpailuita. Hän perusti Girl’s Tyme -nimisen yhtyeen ystäviensä LaTavia Robersonin, Kelly Rowlandin ja LeToya Luckettin kanssa. He osallistuivat "Star Search" -kykyjenetsintäkilpailuun, jossa tulivat toiseksi hip hop -tyylisellä kappaleellaan. Beyoncén isä lopetti työnsä Xeroxilla ryhtyessään Girl’s Tymen manageriksi.
Girl’s Tyme -hanke kuivui pian kokoon ja Beyoncé perusti LaTavia Robersonin kanssa Destiny’s Child -duon vuonna 1990. Myöhemmin yhtyeeseen liittyivät myös Kelly Rowland ja LeToya Luckett. Nelikko toimi ensin lämmittelijöinä R&amp;B-yhtyeiden kuten SWV:n, Dru Hillin ja Immaturen konserteissa. Destiny’s Childin ensimmäinen Billboard-listalle noussut single oli ”No, No, No (Part 2)” vuonna 1998. LeToya ja LaTavia kuitenkin jättivät yhtyeen useiden vaikeuksien kautta. Beyoncé isä Matthew Knowles oli ryhmän manageri, ja LeToya ja LaTavia kokivat jäävänsä Beyoncén ja Kellyn varjoon. Kelly asui osan lapsuudestaan Knowlesien luona omien perheongelmiensa vuoksi. LeToya ja LaTavia vaativat henkilökohtaista manageria, minkä johdosta Matthew Knowles suuttui ja tytöt erotettiin ryhmästä. LeToya ja LaTavia saivat tietää tästä vasta kuultuaan, että heidät oli korvattu uuden singlen musiikkivideon kuvauksissa toisilla tytöillä. Nämä tytöt olivat myöhemmin ryhmään liittyneet Farrah Franklin ja Michelle Williams. Myöhemmin Franklin erosi, mutta Williams jatkoi. Lopputuloksena oli Destiny’s Childin kokoonpano: Beyoncé, Kelly Rowland ja Michelle Williams.
Destiny’s Child myi 52 miljoonaa albumia maailmanlaajuisesti ja levytti neljä listaykkössingleä Billboard-listalle. Trio on myös voittanut Grammy-palkintoja R&amp;B-kategoriassa. Yhtye hajosi vuonna 2005 jäsenten lähdettyä soolourilleen "#1’s"-kokoelman julkaisun jälkeen.
2002-2007: Dangerously in Love, B’Day ja Dreamgirls.
Vuonna 2003 Beyoncé julkaisi ensimmäisen sooloalbuminsa "Dangerously in Love". Albumin ensimmäinen single, poikaystävä Jay Z:n kanssa laulettu ”Crazy in Love”, nousi yhdeksi vuoden 2003 suurimmista hiteistä ja pysyi Billboard-listan ykkösenä peräti kahdeksan viikkoa. Myös albumin toinen single ”Baby Boy” menestyi listoilla. Kolmas single "Me, Myself and I" ja neljäs single ”Naughty Girl” debytoivat kumpikin Billboard-listalla sijalla kolme. Albumia "Dangerously In Love" myytiin Yhdysvalloissa yli neljä miljoonaa kappaletta ja yli kahdeksan miljoonaa kappaletta maailmanlaajuisesti. 
Vuoden 2006 alussa julkaistiin kappale "Check on It" "The Pink Panther" -elokuvan soundtrackillä. Kappaleella laulaa myös Slim Thug. Vuonna 2006 Beyoncé voitti Grammy-palkinnon yhdessä Luther Vandrossin kanssa duetosta ”So Amazing”.
Kesäkuussa 2006 vuoti internetiin Beyoncén uusi single ”Déja Vù”. Se julkaistiin singlenä virallisesti elokuussa. "B'Day"-albumi julkaistiin syksyllä 2006, ja siitä julkaistiin vielä singleinä kokeellinen ”Ring the Alarm” ja ”Irreplecable”, sekä "Dreamgirls"-elokuvan ”Listen”. Lisäksi levyltä on julkaistu duetto ”Beautiful Liar” Shakiran kanssa.
2008-2012: I Am... Sasha Fierce ja 4.
Vuonna 2008 julkaistussa "I Am... Sasha Fierce" -albumissa Beyoncé toi esille keksimänsä alter egon Sasha Fiercen, jonka kuvailee olevan sähäkämpi ja seksikkäämpi versio itsestään. 
Vuoden 2010 Grammy-gaalassa Beyoncé teki ennätyksen voittamalla ensimmäisenä naispuolisena artistina kuusi palkintoa. Hänet palkittiin parhaasta laulusta, parhaasta naispuolisen popartistin lauluesityksestä, parhaasta naispuolisen R&amp;B-artistin lauluesityksestä, parhaasta traditionaalisesta R&amp;B-artistin lauluesityksestä, parhaasta R&amp;B-laulusta sekä parhaasta ajankohtaisesta R&amp;B-albumista. 
2011 Beyoncé julkaisi albuminsa "4", jonka kappaleista tunnetuin on ”Run the World (Girls)”. Levy on ensimmäinen jonka Beyoncé julkaisi oman levymerkkinsä Parkwood Entertainmentin kautta, lopetettuaan managerisuhteensa isänsä Mathew Knowlesin kanssa.
2013-2017: Beyoncé ja Lemonade.
Beyoncé esiintyi tammikuussa 2013 Yhdysvaltojen presidentti Barack Obaman toisen kauden virkaanastujaisissa. Kuukautta myöhemmin helmikuussa hän esiintyi New Orleansissa järjestetyssä Super Bowl XLVII loppuottelun puoliaikashow’ssa. 
Joulukuussa julkaistiin albumi "Beyoncé". Albumi julkaistiin yllätyksenä ilman ennakkomarkkinointia ja singlejulkaisuja iTunes-musiikkikaupan kautta. Albumi nousi Billboard 200 listan kärkeen, "Beyoncé" oli Beyoncén viides albumi listan ensimmäisellä sijalla. Single ”Drunk in Love” oli toisena Billboard Hot 100 listalla.
Vuoden 2016 keväällä Beyoncé julkaisi uuden singlen ”Formation”, jonka hän esitti vuoden 2016 Super Bowlissa. Pian singlen jälkeen Beyoncé julkaisi "Lemonade" -nimisen yllätysalbumin. Albumin kumppaniksi julkaistiin HBO:lla tunnin pituinen elokuva. Albumi herätti paljon keskustelua sen poliittisen sisällön ansiosta. Varsinkin kappaleet ”Formation” ja ”Freedom” ovat poliittisesti latautuneita ja käsittelevät Yhdysvaltojen nykytilaa. Tämän lisäksi Beyoncé kuvailee levyllä erittäin henkilökohtaisesti tuntemuksiaan petetyksi tulemisesta, surusta, vihasta, hyväksynnästä ja anteeksiannosta. 
Albumia tuki The Formation World Tour maailmankiertue vuoden 2016 kesällä.
2018-2021: Everything Is Love ja Leijonakuningas.
Vuonna 2018 Beyoncé esiintyi kahtena viikonloppuna Kaliforniassa järjestettävässä Coachella Valley Music and Arts Festivalissa. Hänen piti alun perin esiintyä vuoden 2017 festivaalissa mutta siirsi sitä vuodella tultuaan raskaaksi. Konsertit olivat kunnianosoitus Yhdysvaltojen historiallisesti mustille yliopistoille (HBCU) ja afroamerikkalaiselle kulttuurille. Beyoncén lisäksi lavalla oli häntä säestämässä noin 100 muusikkoa ja tanssijaa. Konsertista tuli videopalvelu Youtuben katsotuin konserttilähetys. Konserteista julkaistiin vuotta myöhemmin "" livealbumi ja "Homecoming: A Film by Beyoncé" dokumenttielokuva. 
Kesäkuussa 2018 Beyoncé ja tämän aviomies Jay Z julkaisivat yhteisen albuminsa "Everything Is Love" The Cartersina. Albumi julkaistiin parin yhteisen On the Run II Tour -kiertueen viimeisen konsertin yhteydessä Lontoossa. 
Beyoncé valittiin Nalan äänirooliin Disneyn uuteen versioon "Leijonakuninkaasta", joka sai ensi-iltansa vuonna 2019. Beyoncé nauhoitti Leijonakuningasta varten Donald Gloverin kanssa version Elton Johnin vuoden 1994 piirrettyyn elokuvaan säveltämästä kappaleesta ”Can You Feel The Love Tonight”. Tämän lisäksi hän oli kirjoittanut elokuvan lopputeksteihin alkuperäisen kappaleen ”Spirit”, joka toimi elokuvan yhteydessä julkaistun ja sen kumppaniksi tarkoitetun albumin johtosinglenä.
2022–: Renaissance ja Cowboy Carter.
Beyoncé julkaisi seitsemännen studioalbuminsa "Renaissancen" kuuden vuoden tauon jälkeen vuoden 2022 heinäkuussa. Albumi on klubikulttuurin ja house-musiikin inspiroimaa tanssimusiikkia. "Renaissance" on hänen koronaviruspandemian aikana äänittämän albumitrilogian ensimmäinen osa.
Beyoncé esiintyi livenä neljän vuoden tauon jälkeen vuoden 2023 tammikuussa Yhdistyneissä arabiemiraateissa Dubaissa, Atlantis the Royal hotellin avajaisissa. Tunnin kestäneestä konsertista maksettiin hänelle raporttien mukaan 24 miljoonaa dollaria. Esitys aiheutti mediassa ja Beyoncén fanien kesken paheksuntaa Arabiemeritaattien konservatiivisen ja homoseksuaalisuuden kieltävän lainsäädännön takia.
Beyoncé julkisti saman vuoden helmikuussa Renaissance World Tour -maailmankiertueen. Kiertue lähti käyntiin toukokuussa 2023 Tukholmasta ja sai kriitikoilta loistavia arvioita. Renaissance World Tourista tuli sen päätyttyä lokakuussa 2023 historian eniten tienannut naisartistin kiertue ja historian seitsemänneksi tuottoisin kiertue. 30. marraskuuta 2023 Beyoncé julkaisi konserttielokuvan "" jonka on tuottanut yhteistyössä elokuvan levittäjä AMC:n kanssa. Elokuva dokumentoi Renaissance World Tour -kiertueen luomisprosessia ja toteutusta. Elokuvan lopputekstit sisälsivät uuden singlen ”My House”.
Beyoncén kahdeksas albumi "Cowboy Carter" julkaistiin 29. maaliskuuta 2024. Albumin julkistamisesta ilmoitettiin 11. helmikuuta 2024 Super Bowl LVIII:n aikana Beyoncén ja Tony Halen tähdittämässä tietoliikenneyritys Verizonin "Can’t B Broken" mainoksessa. Mainoksen jälkeen julkaistiin albumin kaksi country-vaikutteista singleä ”16 Carriages” ja ”Texas Hold ’Em”. Albumin kolmantena singlenä julkaistiin 26. huhtikuuta 2024 Miley Cyrusin kanssa äänitetty duetto ”II Most Wanted”. 
Heinäkuussa 2024 televisioyhtiö NBC julkaisi kaksi Beyoncén tähdittämää vuoden 2024 kesäolympialaisia mainostavaa videota. Mainoksissa Beyoncé esittelee yhdysvaltojen olympiajoukkueen "Cowboy Carterin" ”Ya Ya” ja ”Just For Fun” kappaleiden säestämänä. Lokakuussa 2024 Levi’s julkaisi ensimmäisen neliosaisesta ”Reimagine”-mainoskampanjasta Beyoncén kanssa. Beyoncé esiintyi Kelly Rowlandin kanssa demokraattisen puolueen presidenttiehdokas Kamala Harrisin kampanjatilaisuudessa Texasissa 25. lokakuuta 2024. Hän oli aikaisemmin antanut Harrisille luvan käyttää kappalettaan ”Freedom” presidentinvaalikampanjansa virallisena kappaleena. 
Beyoncé esiintyi NFL:n joulupäivän 2024 puoliaikashow’ssa Baltimore Ravensin ja Houston Texansin pelissä 25. joulukuuta 2024. Lähestystä seurasi parhaimmillaan 27 miljoonaa katsojaa.  
Beyoncé julkisti 1. helmikuuta 2025 "Cowboy Carter Tour" -kiertueen, joka alkoi 28. huhtikuuta 2025 SoFi Stadiumilta Los Angelesissa. "Cowboy Carter" voitti vuoden 2025 Grammy-gaalassa vuoden albumin Grammy-palkinnon, joka oli Beyoncén uran ensimmäinen. Tämä lisäksi albumi palkittiin parhaan kantrialbumin ja parhaan kantriduon tai -ryhmän kategorioissa. Albumi sai kokonaisuudessa 11 ehdokkuutta gaalassa.
Ääni ja vaikutteet.
Beyoncén ääniala käsittää neljä oktaavia. Hänen on kuvattu olevan vokaaliakrobaatti, joka kykenee laulamaan pitkiä, monimutkaisia melismoja ja juoksutuksia virheettömästi. Beyoncén yksi keskeisin esikuva on Michael Jackson, jonka konsertissa ollessaan noin viiden vuoden iässä hän ymmärsi haluavansa esiintyjäksi. Beyoncé pitää suurena esikuvanaan myös Mariah Careyta, jonka ääni teki häneen aikoinaan niin suuren vaikutuksen, että hän halusi ryhtyä laulajaksi ja harjoittelemaan äänenkäyttötekniikoita. Hän ihailee suuresti myös Diana Rossia, jota hän pitää monipuolisena viihdetaiteilijana, ja Whitney Houstonia tämän äänen ja laulutaidon vuoksi.
Yksityiselämä.
Beyoncé on tunnettu useista hyväntekeväisyystöistään, muun muassa hurrikaani Katrinan uhrien avustamiseksi ja tyttölapsien turvallisuuden ja koulutuksen rahoittamiseksi. Beyoncé on esiintynyt useissa mainoksissa, muun muassa useissa Pepsin mainoksissa, Britney Spearsin, Pinkin ja Shakiran kanssa sekä ollut House of Dereonin ja L’Oréalin mallina.
Perhe ja avioliitto.
Beyoncé on naimisissa yhdysvaltalaisen rap-artisti Jay Z:n kanssa. Pari alkoi seurustelemaan vuonna 2001 Beyoncén ollessa 19 vuotias. He tekivät yhteistyötä ensimmäisen kerran vuonna 2002 Jay-Z:n kappaleessa "03' Bonnie &amp; Clyde tämän albumilta "". Pari meni hiljaisesti naimisiin kuuden vuoden seurustelun jälkeen 4. huhtikuuta 2008 New Yorkissa.
Beyoncé kertoi HBO:lle tekemässään "Life Is But a Dream" -dokumenttielokuvassa kokeneensa keskenmenon kaksi vuotta ennen esikoisensa syntymää. Parin esikoistytär Blue Ivy syntyi tammikuussa 2012 New Yorkissa, Lenox Hill sairaalassa. Beyoncé julkisti raskautensa vuoden 2011 MTV Video Music Awardsissa "Love on Top" esityksensä päätteeksi. Beyoncé ilmoitti instagram päivityksessä helmikuussa 2017 odottavansa kaksosia. Kaksoset Rumi ja Sir syntyivät kesäkuussa 2017 Ronald Reagan UCLA Medical Centerissä, Los Angelissa, Kaliforniassa.
Yritykset.
Beyoncé omistaa levy- ja tuotantoyhtiö Parkwood Entertainmentin, urheiluvaatemerkki Ivy Parkin, hiustenhoitomerkki Cécredin sekä Moët Hennessyn kanssa yhteistyössä työstetyn alkoholijuomamerkin Sir Davis. 
Huomionosoitukset.
Queenslandin Atherton Tablelandista Australiasta vuonna 1981 löytynyt paarmalaji "Scaptia beyonceae" on nimetty Beyoncé Knowlesin mukaan.